出河店之役

係發生喺1114年嘅戰役，位置喺而家中國黑龍江肇源，係女真人同遼國嘅戰爭。呢場戰役係以少勝多嘅有名戰例，由金太祖完顏阿骨打帶住3700人嘅女真兵，擊敗約7000人到10萬人嘅遼國軍隊，經過呢場戰役，女真實力大增，成爲威脅遼國嘅勢力，奠定之後金國嘅基礎。所以金國立國後，喺出河店一帶設立肇州，「肇」嘅意思係「開始、興起」，話呢個地方「肇基王績」「祖宗肇興」。經過日後嘅政區演變，舊時嘅肇州劃分成三肇一區：肇州、肇東、肇源、大同區。

背景 
女真嘅前身係隋唐時嘅黑水靺鞨，係個位於松嫩平原嘅漁獵氏族社會，唐末五代時開始稱爲女真，畀渤海國統治。契丹人建立遼國後，神冊三年，耶律阿保機東征，遞年攻滅渤海國。遼國爲咗統治，將實力比較強嘅女真部族搬到而家遼寧遼陽以南地方，編入戶籍直接畀遼國控制，呢部分嘅女真人稱爲「熟女真」，至於留喺當地冇搬到嘅稱爲「生女真」。

生女真有好多個部落，其中有個大嘅叫做完顏部，11世紀中期，完顏部變強，其他部族歸附佢，11世紀末時完顏部已經統一黑龍江、烏蘇里江流域咁大笪地區。12世紀時，完顏阿骨打成爲完顏部酋長，佢性格暴烈、武藝高強，佢好不滿遼國統治，想起兵反抗。

佢起兵反遼有條引火綫：喺佢繼承酋長之位前一年，1112年春天，當時遼國天祚帝耶律延禧去混同江遊獵，當地酋長都要去朝見佢。當時阿骨打老豆病咗行唔喐，要個仔代佢去，於是阿骨打參加咗天祚帝嘅頭魚宴。當時天祚帝要各個酋長喺佢面前跳舞助興，啲酋長知佢搵佢哋玩馬騮戲，但又驚佢淫威，於是都輪流出來跳舞。到阿骨打時，佢係都唔跳，重好惡噉睥住耶律延禧，耶律延禧見佢唔聽話，個心好嬲，逼佢跳舞，週圍啲酋長驚出事都勸阿骨打，但係佢就係骨頭硬淨。耶律延禧落唔到臺，當時當住眾人又唔好發作，於是頭魚宴不歡而散。

散場後，天祚帝對樞密使蕭奉先話，阿骨打咁唔聽話，抵殺。但係蕭奉先覺得阿骨打冇大錯，來得頭魚宴講明佢有畀面，殺咗佢會令其他酋長不滿，反而唔好，何況佢真係有野心，個部落又點會成氣候，而且阿骨打啲細佬個個武藝高強，與其殺佢，不如攏絡佢。於是天祚帝聽咗佢話。

阿骨打返咗去後，決心起兵反遼。第二年，佢繼承父位做酋長，又聽到當今遼主點樣疏於朝政，於是召集啲人反遼，又打造武器、建立城堡。因爲有兩個氏族唔甘心畀佢兼併，去遼國政府篤佢背脊，於是遼國當局兩次派人查佢，佢都應付過去。耶律延禧越來越怕佢，最後調集重兵，隨時應對阿骨打造反。於是阿骨打決定先發制人，攻打寧江州，由於遼帝大意、防範鬆馳，結果畀阿骨打贏咗寧江州之役。攻落咗重鎭寧江州後，又攻取廖晦、淶流、混同江行宮、皇后店。接住就係出河店之戰。

戰役 
出河店，即係而家肇源茂興嘅勒勒營子。遼天慶四年農曆十一月，耶律延禧任命蕭嗣先爲都統、蕭撻不也爲副都統，派三千契丹人、奚人軍隊，兩千中京禁兵、豪部，又揀出兩千各路武人，組成七千遼軍，集結喺鴨子河北岸。

阿骨打於是去打佢。當時未到鴨子河，嗰晩阿骨打瞓覺時，話好似有咩嘢搖咗佢三下頭，佢趷起身醒，話神明畀咗警示佢。於是漏夜擊鼓點着火把行軍。黎明時分抵達河邊，遼兵喺度破壞江面啲冰，想阻止阿骨打過江，於是阿骨打派精兵擊退破壞江冰嘅對方，之後3700人嘅女真兵過江，上岸時，得番三分一嘅女真兵。之後女真兵同遼軍喺出河店決戰，當時突然颳大風，啲塵冚住個天，靠住天時，1200人嘅女真兵擊潰咗人數多過佢哋嘅遼軍。

後續 
出河店之役後，遼軍潰敗，輸得幾慘。蕭奉先驚佢細佬蕭嗣先會獲罪，於是報畀耶律延禧聽話東征軍潰敗後四圍搶嘢，如果唔放過佢哋，佢哋可能會聚埋一齊變成禍患。於是蕭嗣先只係罷咗官。於是軍中啲人就話：「打仗，死就有，功就冇；撤退，命就有，罪就冇。」結果啲人冇曬鬥志，一聽到女真兵就潰逃喇。

之後，喺斡論濼，女真兵襲擊遼軍，遼軍死傷慘重，女真獲得大筆戰利品。於是阿骨打將戰利品分賜畀下屬，大開筵席來慶祝。之後啲部族歸降阿骨打，兵力充足，達過萬人。之後嘅戰爭中，斡魯古殺咗蕭撻不也，攻取賓州、祥州、咸州。之後啲部將勸阿骨打喺大年初一稱帝，阿骨打唔制，於是啲部下話，而家建成大功業，如果唔稱帝來相襯，天下人會失望。於是1115年嘅正月初一，完顏阿骨打稱帝，國號大金。

攷 

類:中國軍事史
類:中國戰爭
1114年